Document ID: 32012R0592

REGOLAMENT TAL-KUMMISSJONI (UE) Nru 592/2012
tal-4 ta’ Lulju 2012
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għall-bifenażat, il-kaptan, iċ-ċiprodinil, il-fluwopikolid, l-eżitijażoss, l-isoprotijolan, il-metaldeide, l-ossadissil u l-fosmet f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tagħha,
Billi:
(1)
Għall-bifenażat u l-kaptan, il-livelli massimi ta’ residwu (MRL) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għaċ-ċiprodinil, il-fluwopikolid, l-eżitijażoss, il-metaldeide, l-ossadissil u l-fosmet, l-MRLs ġew stabbiliti fil-Parti A tal-Anness III tar-Regolament (KE) Nru 396/2005. Għall-isoprotijolan l-ebda MRL ma ġie stabbilit f'xi Anness tar-Regolament (KE) Nru 396/2005.
(2)
Fil-kuntest ta’ proċedura, għall-awtorizzazzjoni tal-użu ta' prodott għall-ħarsien tal-pjanti li fih is-sustanza attiva bifenażat fuq il-passolina (ħamra, sewda u bajda), il-lampun u t-tut tressqet applikazzjoni skont l-Artikolu 6(1) tar-Regolament (KE) Nru 396/2005 għall-emendi tal-MRLs eżistenti.
(3)
Dwar il-kaptan, saret tali applikazzjoni għall-użu fuq it-tut, il-lampun, il-blueberries, il-passolina (ħamra, sewda u bajda), u l-gooseberries. Dwar iċ-ċiprodinil, saret tali applikazzjoni għal fuq il-ħxejjex aromatiċi friski, l-ispinaċi, il-weraq tal-pitravi, il-ħass, il-lamb's lettuce, il-ħabirxa (cress), l-iscarole, ir-rukola u l-weraq u l-isprouts tal-Brassica spp. Fil-każ tal-fluwopikolid, tali applikazzjoni saret għal fuq ir-ravanell, il-basal, il-patata u l-kale. Fir-rigward tal-eżitijażoss, applikazzjoni bħal din saret għal fuq it-te. Fil-każ tal-metaldeide tali applikazzjoni saret għal fuq il-frawli, il-patata, il-ġidra, il-ħass u pjanti oħra tal-insalata, il-grupp kollu tal-ispinaċi u dak simili tiegħu, il-grupp kollu tal-ħxejjex aromatiċi u ż-żerriegħa tar-rapa. Fir-rigward tal-fosmet, tali applikazzjoni saret għal fuq il-patata, il-berquq, il-ħawħ, iż-żebbuġ tal-ikel, iż-żebbuġ tal-produzzjoni taż-żejt u ż-żerriegħa tar-rapa.
(4)
Skont l-Artikoli 6(2) u (4) tar-Regolament (KE) Nru 396/2005 saret applikazzjoni għall-użu tal-isoprotijolan fuq ir-ross. L-użu awtorizzat tal-isoprotijolan fuq ir-ross fil-Ġappun iwassal għal residwu ogħla mill-MRL li hemm fir-Regolament (KE) Nru 396/2005. Biex jiġu evitati l-ostakli għall-importazzjoni ta’ din il-prodott agrikolu, hemm bżonn ta' MRL ogħla.
(5)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ngħaddew lill-Kummissjoni.
(6)
Il-Kummissjoni rċeviet informazzjoni mill-Belġju dwar ir-residwi tal-ossadissil fit-tursin, il-karfus u l-kurrat li huma ogħla mill-MRLs attwali. Skont l-awtoritajiet tal-Belġju, il-preżenza mhux mistennija tal-ossadissil f'dawn il-prodotti agrikoli hija dovuta għall-persistenza tas-sustanza attiva fil-ħamrija. Il-Belġju ressaq applikazzjoni skont l-Artikolu 6(3) tar-Regolament (KE) Nru 396/2005 għall-modifiki f'dawk l-MRLs.
(7)
L-Awtorità Ewropea dwar is-Sigurtà fl-Ikel, minn hawn 'il quddiem "l-Awtorità", evalwat l-applikazzjonijiet u r-rapporti ta' evalwazzjoni, u dan filwaqt li eżaminat b'mod partikolari r-riskji għall-konsumatur u fejn rilevanti għall-annimali, u tat opinjonijiet motivati fuq l-MRLs proposti (2). Għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(8)
Fl-opinjonijiet motivati tagħha l-Awtorità kkonkludiet li fil-każ tal-fluwopikolid fil-basal, id-dejta mressqa mhix biżżejjed biex jinħareġ MRL ġdid. Fil-każ tal-metaldeide fil-frawli u l-ġidra, id-dejta mressqa mhix biżżejjed biex jinħareġ MRL ġdid. Fil-każ tal-fosmet fil-berquq, id-dejta mressqa mhix biżżejjed biex jinħareġ MRL ġdid.
(9)
Dwar l-użu tal-bifenażat fuq il-lampun u t-tut, mhi meħtieġa ebda modifika fl-MLRs u dan minħabba li l-MRLs stipulati fl-Anness II tar-Regolament (KE) Nru 396/2005 huma identiċi għal dawk mitluba.
(10)
Fir-rigward tal-applikazzjonijiet l-oħra kollha, l-Awtorità kkonkludiet li r-rekwiżiti kollha fir-rigward tad-dejta kienu ġew issodisfati u li, abbażi ta' valutazzjoni dwar l-esponiment tal-konsumatur għal 27 grupp speċifiku Ewropew tal-konsumatur, il-modifiki fl-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għall-perjodu qasir minħabba konsum estrem tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta’ kuljum (ADI) jew id-doża ta’ referenza akuta (ARfD).
(11)
Abbażi tal-opinjonijiet motivati tal-Awtorità, u b'kunsiderazzjoni tal-fatturi rilevanti għas-suġġett li qed jiġi kkunsidrat, il-modifiki f'lokhom fl-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(12)
Ir-Regolament (KE) Nru 396/2005 għandu għaldaqstant jiġi emendat skont dan.
(13)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III għar-Regolament (KE) Nru 396/2005 huma emendati skont l-Anness għal dan ir-Regolament.
Artikolu 2
Dan ir-Regolament jidħol fis-seħħ fl-għoxrin jum mill-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Lulju 2012.

Labels: 1
20
0
3
6